JJ-Street

Tantsukool JJ-Street on Eesti esimene ja ühtlasi suurim tänavatantsukool, kus õpib üle 1501 õpilase. 

JJ-Street tantsukool on eelkõige tänapäevase tänavatantsu ja koreograafia huvikool, kus oma ala asjatundjad õpetavad 12 tantsustiili. Tantsimist saavad õppida nii lapsed kui ka täiskasvanud ning õppetöö toimub kinnitatud tunniplaani alusel. 

Peale tantsutundide korraldatakse laagreid (nt Camp of Hip-Hop), tänavatantsufestivale (nt JJ-Street Baltic Session), moeetendusi ja koolitusi. JJ-Street tantsukooli peakontor asub Tallinnas (Filtri tee 1), tantsutunde antakse aga 42 paigas üle Eesti.  

2008. aastal sai kool erahuvialakooliks.

JJ-Streeti tekkelugu 
JJ-Streeti looja on Joel Juht. Elades lapsepõlves Jõgeval, käis ta tantsutreeningutel 50 km kaugusel Tartus. Peagi moodustas ta koos kahe sõbraga Tartu esimese hiphoptantsutrupi 34U (Three for You). Selle tantsutrupiga anti tantsuetendusi üle Eesti.

Vaatamata ajutisele edule läks tantsutrupp üsna pea laiali. 1996/1997. aastal hakkas Joel Juht juhendama esimest hiphoptantsu treeningurühma Jõgeval Virtuse spordihoones. Tänavatants oli sel ajal Eestis uus asi, ühiskond suhtus sellesse skeptiliselt ning ettevõtmisest ei tulnud midagi välja. Seejärel tegeles Joel Juht mõnda aega pigem sooloartistina, võitis mitu tantsuvõistlust ning tehes koreograafiat nii Eesti kui ka välisartistidele.

2003. aastal jätkas Joel Juht tantsutreeningute juhendamist. Endiselt ei olnud Eestis ühtegi tegutsevat tänavatantsukooli, kuid tol ajal ei olnud Joel Juhi peamiseks eesmärgiks luua tantsukool – tema soov oli lihtsalt kellegagi koos tantsida ja treenida. Esimesed treeningud toimusid peegliteta ruumis kolme õpilasega, kuid juba kaks kuud hiljem tuli hiphopitreeningud viia üle Tallinna Tehnikaülikooli spordihoonesse, kuna nõudlus treeningute järele oli niivõrd suur. 

JJ-Streeti nimi tähistab Joel Juhi artistinime JJ ning street (ingl k tänav) annab märku, et tegemist on tänavatantsuga. Tantsutreeningute kasvav populaarsus sundis tantsijaid kolima esialgu Koplisse ning seejärel loodi Tallinna vanalinna JJ-Street tantsukooli stuudio. Suurtest väljakutsetest ja raskustest hoolimata on üksikutest õpilastest kasvanud tänaseks välja Eesti üks suurimaid noorteorganisatsioone. 12-aastase töö tulemusena on JJ-Street tantsukool jõudnud 42 paika üle Eesti ning on saanud rahvusvaheliseks brändiks, mis teeb koostööd eri riikide tantsuorganisatsioonidega.

Tantsustiilid 
JJ-Street tantsukoolis õpetatakse 12 tantsustiili. 

Hiphop katab väga paljusid stiile, mis kuuluvad antud elustiili juurde. Hiphoptantsu juures on tähtis roll improvisatsioonil, kuid seda saab asendada ka koreograafiaga. 
Urban Kids on hoogne ja kaasahaarav tantsuline treening, mis on suunatud just 7–10-aastastele noortele. Urban Kids hõlmab enda all peamiselt house ja hiphoptantsu algõpet mänguliste-liikuvate elementide kaudu. Noortele tutvustatakse tänavakultuuri põhielemente ning lisaks tantsule tehakse ka rohkelt rütmiharjutusi, arendatakse koordinatsiooni ja füüsilist vastupidavust. 
Hip-Hop Heels stiili eesmärk on anda edasi hiphoptantsu võimalikult naiselikult. Hip-Hop Heels õpetab tantsijat end kontsakingadel mugavalt tundma ning annab juurde palju enesekindlust. Põhirõhk antud stiilis on koreograafial, kuid oma koht on ka põhiteadmiste õppimisel ja improvisatsioonil. 
House dance on stiil, mis sisaldab tehnikaid ja elemente eri tantsustiilidest. Tantsustiili põhirõhk on jalgade tööl. Olemuselt on tegu improvisatsioonilise stiiliga, kus keeruline ja kiire jalgade töö on kombineeritud voolava liikumisega. 
Locking on stiil, mida peetakse esimeseks tänavatantsustiiliks. Seda võib iseloomustada kiirete randme- ja käeliigutustega, mis on kombineeritud rahulikema jala- ja puusaliigutustega. Liigutused on suured ja täpselt kooskõlas muusikaga. Algselt tantsiti locking'ut traditsionaalse funk’i järgi (nt James Brown). 
Popping on tantsustiil, mille tehnika põhineb lihaste kiirel kokkusurumisel ja lõdvestamisel, tekitades tantsija kehas järsu löögi. Tantsitakse täpselt muusika rütmi järgi.
Krump on uus tänavatantsustiil, mida iseloomustab vaba, väljendusrikas, liialdatud ja ülienergiline liikumine. Stiiliga kaasnevad järgmised põhisammud: arm swings, chest pops, stomps, tricks jt.
Vogue tantsustiili iseloomustavad modellilikud poosid ja konkreetsed nurgelised ja jäigad käte ja jalgade liigutused ning paigutused. Stiili juured on pärit vanglast ning inspiratsiooni saadi, nagu nimigi ütleb, moeajakirjadest, sealhulgas ka samanimelisest ajakirjast Vogue. 
Waacking tantsustiili tunneb ära metsikute, kuid samas kontrollitud käeliigutuste ning tantsija spetsiifilise karakteri järgi. Waacking'ut tantsitakse peamiselt diskomuusikasse, mille tugevad löögid ja juhtivad rütmid on selle tantsustiili jaoks ideaalsed. 
Dancehall on Jamaicalt pärit tantsustiil, mida iseloomustavad plastilisus, enesekindel suhtumine, tantsija individuaalne stiil. Tantsuga väljendatakse igapäevaelulisi seiku ning suhetega seonduvat, kuid lisatakse lõunamaine temperament. Stiilis on põhirõhk alakeha liikumisel, mille liigutused eraldatakse ülakehast. 
Urban Contemporary ehk kaasaegne tants kujutab endast kunstivormi, kus muusikat ja emotsioone väljendatakse läbi kehakeele. Tehniline tantsupõhi on saanud mõjutust ja iseloomu urbanistlikust stiilist.
Parkour on spordiala, kus läbitakse ümbritsevas keskkonnas paiknevaid takistusi võimalikult kiirelt ja efektiivselt. Takistuste ületamiseks on vaja jõudu, osavust, koordinatsiooni ja julgust. Akrobaatika arendab jõudu, painduvust, kehatunnetust. Treeningutes õpitakse kehakooli aluseid ja keskendutakse uute elementide õppimisele.

JJ-Street tantsukooli treenerid 
Joel Juht – peatreener
Mari Venski – Lõuna-Eesti peatreener
Kätriin Kübar – vogue
Gerly Tuur – hiphop, house
Kairi Jerlov – hiphop
Lenel Karu – hiphop, locking
Brita Kikas – hiphop, vogue
Jessica Lainde – hip-hop heels, vogue
Kerli Kiiler – hiphop, vogue
Birgit Käsper – hiphop, dancehall
Kreete Uustalu – hiphop, house
Tauri Vosman – hiphop, popping
Annely Kõrvel – hiphop

Laagrid 
C.O.H.H (Camp of Hip-Hop) on rahvusvaheline elustiililaager, mida on korraldatud aastast 2003. Camp Of Hip-Hopist on saanud traditsioon, mis toob iga aasta kokku oma ala professionaalid üle maailma. Nädala jooksul toimuvad treeningud, töötoad, peod, mitmed vaba aja tegevused ja filmiõhtud. Laager lõppeb võistlustega. 

JJ-Street suvelaagri eesmärk on pakkuda tantsukooli õpilastele võimalust soodsalt, lõbusalt ja asjalikult suvel aega veeta, arendades oma tantsuoskusi ning proovides uusi ja põnevaid stiile. Igal laagripäeval toimub lisaks tantsimisele muidki arendavaid tegevusi.

Viited 

Eesti tants